
A SEPTIN7 géncsendesítés hatásai a melanóma sejtek működésére

A melanóma sejtek osztódásában, illetve migrációjában a raktár-vezérelt Ca2+ beáramlás
(SOCE) kiemelt szereppel bír. A folyamatért elsősorban két fehérje (a Ca2+-szenzor
STIM1 és a plazmamembrán ioncsatorna ORAI1) összekapcsolódása révén kialakult
komplex felelős. Ezen komplexek, illetve a SOCE létrejöttéhez a hetero- oligomereket
létrehozni képes, citoszkeletális septinek gyors átrendeződő képessége szükséges. Korábbi
kísérleteink igazolták, hogy a septin filamentumok dinamikájának farmakológiai gátlása a
melanóma sejtek migrációs képességét csökkenti. Jelen munkánk célja a septin struktúrák
elengedhetetlen részeként szolgáló SEPTIN7 géncsendesítése okozta hatások vizsgálata
volt.
Kísérleteinkhez in situ (WM35), valamint metasztatikus melanómából (A2058) izolált
sejtvonalakat alkalmaztunk. A SEPTIN7 gént tranziens transzfekcióval csendesítettük,
amelynek sikerességét a SEPTIN7 mRNS, illetve fehérje expressziójának szignifikáns
csökkenése mindkét sejtvonalon igazolta. Az intracelluláris Ca2+-koncentráció
változásainak vizsgálatai igazolták, hogy az siRNS-sel csendesített sejtekben a SOCE
amplitúdója és meredeksége egyaránt szignifikánsan csökkent. A géncsendesítés
sejtosztódásra és sejtmigrációra gyakorolt hatásait CyQuant proliferációs, Boyden-kamrás
migrációs, Matrigel-alapú inváziós és scratch wound assay-vel vizsgáltuk. Kísérleteink
mindkét sejtvonal esetében szignifikáns csökkenést mutattak a SEPTIN7-csendesített sejtek
általunk vizsgált aktivitásában a nem-targetáló RNS-sel kezelt mintákhoz képest. A
szekvenálás és a transzkriptomikai elemzés eredményei feltárták, hogy a SEPTIN7
csendesítése az A2058 sejtek a citoszkeletális átrendeződést és a sejtvándorlást szabályozó
gének expressziójának jelentős változását eredményezte, míg a WM35 sejtekben kevésbé
markáns, de hasonló irányú mintázatokat mutatott.
Munkánk során sikeresen csendesítettük a komplex septin struktúrák képzésében
kulcsfontosságú SEPTIN7-et, és igazoltuk a SOCE-ra gyakorolt hatását. Mindemellett
megerősítettük a septin filamentumok dinamikájának farmakológiai gátlása kapcsán
szerzett tapasztalatainkat, melyek szerint a septinek és a SOCE kapcsolata alapvető szerepet
játszhat a melanóma patomechanizmusában. Eredményeink klinikai szempontból is
hasznosítható tapasztalatokat nyújtanak.

